Типикон/Месяц маий,


Месяц маий, 

имеяй дней 31. День имать часов 14, а нощь часов 10.

1. святаго пророка иеремии.

На Господи воззвах, стихиры, глас 8. Подобен: Господи, аще и на судищи: Слава, и ныне, богородичен: или праздника. На стиховне триоди. Тропарь, глас 2: пророка твоего иеремии: септемвриа в 4 день. На Утрени, канон, глас 8. По 3-й песни,

Кондак, глас 3. Подобен: дева днесь: очистив духом, великий пророче и мучениче, твое светозарное сердце, славне иеремие, пророчествия дар свыше приял еси, и возопил еси, велегласно во странах: се Бог наш, и не приложится ин к нему, иже воплощься на земли явился есть.

И седален, глас 8. Слава, и ныне, триоди. По 6-й песни кондак и икос праздника, и пролог и прочая служба по обычаю. На Литургии, прокимен, глас 4: Ты иерей во век по чину мельхиседекову. Стих: Рече Господь господеви моему: Апостол к коринфяном, зачало 157: Не дети бывайте умы: Аллилуиа, глас 5: Моисей и аарон во иереех его: евангелие луки, зачало 14: Дивляхуся народи о словесех: Причастен: В память вечную:

(:. В тойже день преподобнаго пафнутиа боровскаго.

Совершается собор его во обители его, и идеже храм его.

Тропарь, глас 4: Жития светлостию просветив твое отечество, в молитвах и постех дарований божественнаго духа исполнился еси: и во временней сей жизни добре подвизався, милости благоутробия всем скорбящим отверзл еси, и нищим был еси заступник. тем молим тя отче пафнутие, моли Христа Бога, да спасет души наша.

Кондак, глас 8. Подобен: Взбранной: божиим светолитием просвещен отче, постническое стяжал еси жительство преподобне, иноком предобрый наставниче, и постником благое украшение. сего ради Господь труды твоя видев, чудес даром обогати тя: источаеши бо исцеления. мы же радующеся вопием ти: радуйся отче пафнутие.

2. (:. Во святых отца нашего афанасиа великаго, патриарха александрийскаго.

На Господи воззвах, стихиры, глас 4. Подобен: Званный свыше: Ины стихиры, глас 5. Подобен: преподобне отче: Слава, глас 6: Христова святителя воспоем: И ныне, праздника. На стиховне триоди: Слава, святаго, глас 3: Паки нам златотечный нил: И ныне, праздника.

Тропарь, глас 3: Столп был еси православия, божественными догматы подтверждая церковь священноначальниче афанасие: отцу бо сына единосущна проповедав, посрамил еси ариа. Отче преподобне, Христа бога моли, даровати нам велию милость.

Слава, и ныне, праздника. На Утрени, на Бог господь, тропарь праздника, дважды. Слава, святаго: И ныне, праздника, и обычныя кафисмы. По кафисмах седальны праздника, и чтение. Канон праздника, со ирмосом на 6: и святаго на 6, глас 8. По 3-й песни кондак и икос праздника, и седален святаго, глас 8, дважды. Слава, и ныне, праздника. По 6-й песни,

Кондак, глас 2. Подобен. Кровей твоих: Православия насадив учения, злославия терния изсекл еси, умножив семя веры, одождением духа преподобне: темже тя поем афанасие.

И икос, и пролог. По 9-й песни светилен святаго. Слава, ин: И ныне, праздника. На хвалитех стихиры, глас 4. Подобен: яко добля: Слава, глас 4: Великая церковная трубо: И ныне, праздника. На стиховне стихиры праздника. Слава, афанасиа, глас 3: Великое украшение: И ныне, праздника. На Литургии, блаженна праздника, песнь рядовая: и святаго песнь 3. Прокимен, глас 6: честна пред господем: Стих: Что воздам господеви: Апостол ко евреем, зачало 318: Таков нам подобаше: Аллилуиа, глас 2: священницы твои облекутся: евангелие матфеа, зачало 11: Вы есте свет мира: Причастный: В память вечную:

3. святых мученк, тимофеа и мавры: Стихиры, глас 4. Подобен: яко добля: Слава, и ныне, праздника. Тропарь, глас 4: мученцы твои Господи: септемвриа в 20-й день. На Утрени, канон глас 6. По 3-й песни,

Кондак, глас 4. Подобен: Вознесыйся: Многообразныя язвы претерпевше и венцы от бога приемше, о нас молитеся ко господу, память всесвященную вашу совершающих, превеликий тимофее, и преславная мавро, еже умирити град и люди: той бо есть верных утверждение.

По 6-й песни, кондак и икос праздника.

+ В тойже день успение преподобнаго отца нашего феодосиа, игумена монастыря печерскаго, и начальника в российстей земли монашескаго общаго жития.

Совершается собор его во обители его, и идеже храм его: в прочих же церквах полиелей.

Тропарь, глас 8: Возвысився на добродетель, из млада возлюбив монашеское житие, к желанию доблественне достиг, вселился еси в пещеру, и украсив житие твое пощением и светлостию, в молитвах яко безплотен пребывал еси, в российстей земли яко светлое светило просияв, отче феодосие: моли Христа Бога, спастися душам нашим.

Кондак, глас 3. Подобен: дева днесь: звезду российскую днесь почтим, от востока возсиявшую, и на запад пришедшую, всю бо страну сию чудесы и добротою обогатившу, и вся ны содеянием и благодатию монашескаго устава, блаженнаго феодосиа.

4. святыя преподобномученцы пелагии.

Стихиры, глас 2. Подобен: егда от древа: Слава, и ныне, праздника. На стиховне триоди. Тропарь, глас 4: Агница твоя Иисусе, пелагиа: септемвриа в 17-й день. На Утрени, канон глас 4. По 3-й песни,

Кондак, глас 3. Подобен: дева днесь: Временная презревши, и небесных благ причастница бывши, венец страдания ради приимши, пелагие всечестная, яко дар принесла еси, кровныя потоки владыце христу: моли от бед избавити нас, твою память почитающих.

И седален, глас 1. Слава, и ныне, праздника. По 6-й песни, кондак и икос праздника.

5. святыя и славныя мученцы ирины.

Стихиры, глас 1. Подобен: Всехвальнии мученцы: Слава, и ныне, праздника. Тропарь, глас 4: Агница твоя Иисусе: септемвриа в 17 день. На Утрени, канон, глас 4. По 3-й песни,

Кондак, глас 4. Подобен: явился еси днесь: Девства добротами преиспещрена Дево, страдальчеством была еси краснейшая ирино, кровьми твоими истекшими обагрена, прелесть же низложившая безбожия. сего ради и прияла еси почести победы, рукою создателя твоего.

И седален, глас 8. Слава, и ныне, праздника. По 6-й песни, кондак и икос праздника.

6. святаго и праведнаго иова многострадальнаго.

Стихиры, глас 4. Подобен: Дал еси знамение: Слава и ныне, праздника.

Тропарь, глас 1: Богатство видев добродетелей иовлих, украсти кознствоваше праведных враг, и растерзав столп телесе, сокровище не украде духа: обрете бо вооруженну непорочнаго душу, мене же и обнажив плени: предварив убо мя прежде конца, избави мя льстиваго, спасе и спаси мя.

На Утрени, канон, глас 4. По 3-й песни,

Кондак, глас 8. Подобен: яко начатки: яко истинен и праведн, богочестив и непорочен, освящен же явлься всеславне, Божий угодниче истинный, просветил еси мир в терпении твоем, терпеливейший и доблейший: темже вси Богомудре память твою воспеваем.

И седален, глас 3. Слава, и ныне, праздника. По 6-й песни, кондак и икос праздника. На Литургии, прокимен, глас 6: честна пред господем: Стих: Что воздам господеви: Апостол к галатом, зачало 113: Плод духовный: Аллилуиа, глас 6: блажен муж бояйся Господа: Стих: Сильно на земли: евангелие матфеа, зачало 43: Вся мне предана суть: Причастен: В память вечную:

7. (:. Воспоминание на небеси явльшагося знамения честнаго креста, во граде Иерусалиме,от святаго лобнаго места протяженнаго звездами, даже до святыя горы елеонския, в 3-й час дне, при царе константии, сыне великаго Константина: И святаго мученка акакиа.

На Господи воззвах, стихиры креста на 6, глас 4. Подобен: Званный свыше: Слава, глас 8: Возвестиша небеса: И ныне, праздника.

Тропарь, глас 8: креста твоего образ ныне паче солнца возсия, егоже горы святыя даже до лобнаго места простерл еси, и в нем твою спасе, крепость уяснил еси, сим укрепляя и верныя наша цари: яже и спасай выну в мире, молитвами Богородицы Христе Боже, и спаси нас.

Слава, и ныне, праздника. Служба мученика акакиа поется на повечерии. На Утрени, на Бог господь, тропарь праздника, дважды. Слава, и ныне, креста. Канон праздника со ирмосом на 6, и креста на 6, глас 4. По 3-й песни, кондак и икос праздника: и седален креста, глас 4. дважды. Слава, и ныне, праздника. По 6-й песни,

Кондак, глас 4. Подобен: Вознесыйся: отверзый небеса заключенная, на небеси пресветлыя лучи, на земли возсия пречистый крест: темже сияние его действа приемше, к незаходимому наставляемся свету, и во бранех имамы его оружие мира непобедимую победу.

И икос. По 9-й песни, светилен креста, дважды. Слава, и ныне, праздника. На Литургии, прокимен, глас 6: Возносите Господа бога нашего: Стих: Господь воцарися: Апостол к коринфяном, зачало 125: Слово крестное: Аллилуиа, глас 1: Помяни сонм твой: Стих: Бог же царь наш: евангелие Иоанна, зачало 60: Совет сотвориша архиереи и старцы на Иисуса: Причастен: Знаменася:

8. (+ святаго славнаго, всехвальнаго апостола и евангелиста, наперсника возлюбленнаго, девственника, Иоанна богослова: И преподобнаго отца нашего арсениа великаго.

На малей вечерни, стихиры апостола, на 4, глас 2. егда от древа: Слава, глас тойже, самогласен: Апостолов верховнаго: И ныне, праздника. На стиховне праздника. Слава, апостола: И ныне, праздника. По трисвятом,

Тропарь апостола, глас 2: Апостоле христу Богу возлюбленне, ускори избавити люди безответны, приемлет тя припадающа, иже падша на перси приемый: егоже моли богослове, и належащий облак языков разгнати, прося нам мира и велия милости.

Слава, и ныне праздника. ектениа малая, и отпуст. На Велицей Вечерни, по обычном псалме поем: блажен муж, 1-й антифон. На Господи воззвах, стихиры праздника, 3: и апостола 3, на 4: повторяюще 1-ю, глас 1. Подобен: небесных чинов: и преподобнаго 3, глас 8. Подобен: о преславнаго чудесе! Слава, апостола, глас 2: Сына громова: И ныне, праздника. Вход. прокимен дне. Чтения апостола 3, писаны септемвриа в 27-й день. На литии стихира храма, или праздника. и апостола самогласны 4, глас 1: и преподобнаго стихира, глас 5. Слава, апостола, глас 4: Возлег на перси: И ныне, праздника. На стиховне стихиры апостола, глас 4. Подобен: Званный свыше: с припевы их. Слава, глас 6: Апостоле христов: И ныне, праздника: По трисвятом тропарь апостола дважды: писан на малей вечерни. и Богородице Дево, единожды, и благословение хлебов: и чтение во откровении апостолове. На Утрени, на Бог господь, тропарь праздника, единожды: и апостола единожды. Слава, преподобнаго, глас 8. Слез твоих теченьми: септемвриа в 3-й день. И ныне, праздника, и обычныя кафисмы. По 1-й кафисме седален апостола, глас 1, дважды: Слава, и ныне, праздника: и чтение. По 2-й кафисме седален апостола, глас 5, дважды: Слава, и ныне, праздника. По полиелеи седален апостола, глас 8, дважды: Слава, и ныне, праздника. и чтем слово похвальное апостола. Степенна, 1-й антифон 4-го гласа. Прокимен, глас 4: Во всю землю: Стих: небеса поведают: Всякое дыхание: евангелие Иоанна, зачало 67: явися Иисус учеником своим: По 50-м псалме стихира апостола, глас 2: богослове девственниче: Канон праздника, со ирмосом на 4: ирмос по дважды: и апостола на 6: и преподобнаго, на 4: Катавасиа, праздника. По 3-й песни,

Кондак преподобнаго, глас 3. Подобен: дева днесь: от рима возсиял еси якоже солнце великое, и к царскому граду достигл еси преблаженне, словесы твоими просвещая сего и делы, всяку неразумия мглу отгоня. сего ради тя почитаем, отцев славо, арсение преподобне.

И икос. и седален апостола, глас 8. Слава, преподобнаго, глас и подобен тойже. И ныне, праздника. По 6-й песни,

Кондак апостола, глас 2: Величия твоя девственниче, кто повесть? точиши бо чудеса, и изливаеши исцеления, и молишися о душах наших, яко богослов и друг христов.

И икос. По 9-й песни, светилен апостола: Слава, арсениа: И ныне, праздника: На хвалитех стихиры праздника 3: и апостола 3, глас 8. Подобен: о преславнаго чудесе! Слава, глас тойже: благовестниче иоанне: И ныне, праздника. Славословие великое. По трисвятом тропарь апостола: Слава, преподобнаго: И ныне, праздника. ектении, и отпуст. И дается елей братии от кандила святаго, поющим нам стихиру самогласну, якоже указася септемвриа в 27-й день: и час 1-й. На 1-м часе, тропарь, праздника, Слава, апостола: И ныне, богородичен часов. По трисвятом кондак праздника, и прочая: и совершенный отпуст. На часех, кондак праздника, и апостола, глаголем пременяюще. На Литургии, блаженна праздника, песнь рядовая: и апостола 6-я. Прокимен, глас 8: Во всю землю изыде: Стих: небеса поведают: Апостол соборнаго послания иоаннова, зачало 68: еже бе исперва: Аллилуиа, глас 1: Исповедят небеса чудеса твоя Господи. евангелие Иоанна, зачало 61: Стояху при кресте Иисусове: Причастен, Во всю землю: МРК указ о празднице святаго и всехвальнаго апостола и евангелиста Иоанна богослова.

Начинается от субботы 2-я недели по пасце, и восходит до 6-я недели святых отец.

МРК Подобает ведати. яко аще случится святаго Иоанна богослова, в неделю мироносиц, или о разслабленном, или самаряныни, или о слепом.

На Велицей Вечерни, по обычной кафисме, на Господи воззвах, стихиры воскресны гласа 3: и праздника 3: и апостола 4. Слава, праздника, самогласен триоди: И ныне, богородичен 1-й гласа. Вход, прокимен дне. и чтения апостола 3. На литии стихира храма, и апостола самогласны: Слава, апостола: И ныне, праздника. На стиховне стихира воскресна, и пасхи. Слава, апостола: И ныне, триоди. На благословении хлебов тропарь: Богородице Дево, дважды: и апостола единожды. и чтение в деяниих апостольских. [Смотри] Аще есть неделя мироносиц, на Бог господь, тропарь воскресн: егда снизшел еси к смерти: единожды. благообразный иосиф: единожды. Слава, апостола: И ныне, Мироносицам: [Смотри] Аще ли во ины недели, Тропарь воскресн дважды: Слава, апостола: И ныне, богородичен 1-й, в тойже глас. По кафисмах седальны воскресны, и богородичны их: и чтение во евангелии толковом. Полиелей и седальны оба апостола: Слава, седальны по полиелеи: И ныне, богородичен: и чтение апостола. Степенна, и прокимен гласа: Всякое дыхание: евангелие воскресно. воскресение христово: трижды: псалом 50. стихира воскресна. Канон пасхи, со ирмосом, и с богородичны их, на 6: и апостола на 4: и триоди на 4. Поем же сице: на коейждо песни тропарь воскресн един, и праздника 1, и троичен, и богородичен. Катавасиа: воскресния день: По 3-й песни, кондак апостола, и икос: и седален его дважды: Слава, и ныне, праздника: и чтение апостола. По 6-й песни, кондак праздника, и икос. На 9-й песни, честнейшую не поем. Светилен пасхи. Слава, апостола: И ныне, праздника. На хвалитех, стихиры воскресны 4: и апостола 4, со славным, и с припевы его. Слава, праздника: И ныне, Преблагословенна еси: Славословие великое. По трисвятом тропарь воскресн. ектении, и оглашение, и отпуст. и обычное исхождение в притвор. Слава, и ныне, стихира евангельская, и час 1-й. На часех, тропарь воскресн. Слава, апостола: И ныне, богородичен часов. По Отче наш, кондаки пременяюще глаголем. На Литургии, блаженна гласа, на 4: и триоди песнь 3-я, на 4: и апостола, песнь 6, на 4. По входе тропарь воскресн, и апостола. Слава, кондак апостола: И ныне, праздника. Прокимен, апостол, Аллилуиа, евангелие и причастен прежде дне, и апостола. [Смотри] святаго же арсениа служба оставляется, и поется, егда хощет настоятель, или церкве начальник.

МРК о томже празднице подобает ведати, аще случится праздник святаго апостола Иоанна богослова, в среду преполовения.

На Велицей Вечерни, поем, блажен муж, 1-й антифон. На Господи воззвах, стихиры праздника на 4: и апостола на 4. Слава, апостола. И ныне, праздника. Вход. Прокимен дне. и чтения праздника, и апостола. На литии стихира храма, и апостола самогласны: Слава, апостола: И ныне, праздника. На стиховне стихиры праздника, со стихи их. Слава апостола: И ныне, праздника. На благословении хлебов, тропарь праздника, дважды: и апостола единожды. и чтение апостола во апокалипсии. На Утрени, на Бог господь, тропарь праздника дважды. Слава, апостола: И ныне, праздника. По кафисмах седальны праздника, и чтение праздника. Полиелей, и седальны апостола оба: Слава, по полиелеи седален: И ныне, богородичен его: и чтение апостола: Степенна, 1- й антифон 4-го гласа. Прокимен апостола: Всякое дыхание: евангелие апостола. воскресение христово: псалом 50. стихира апостола. Канон праздника, глас 4, со ирмосом на 4: и апостола на 6. и другий канон праздника, глас 8, на 4. Катавасиа, ирмос праздника, 8 гласа, оба лика вкупе. По 3- й песни кондак и икос апостола, и седален апостола, дважды. Слава, и ныне, праздника, и чтение апостола. По 6-й песни, кондак и икос праздника. На 9-й песни, честнейшую не поем. Светилен праздника. Слава, апостола: И ныне, праздника. На хвалитех стихиры праздника 3, и апостола 3: Слава, апостола, глас 8: евангелисте иоанне: И ныне, праздника. Славословие великое. По трисвятом тропарь апостола. Слава, и ныне, праздника. ектении, и оглашение, и отпуст, и обычное исхождение, и час 1-й в притворе. На часех, тропарь праздника. Слава, апостола: И ныне, богородичен часов. По Отче наш, кондаки глаголем пременяюще. На Литургии, блаженна праздника, от канона 4-го гласа, песнь 3-я, на 4: и апостола песнь 6-я, на 4. По входе тропарь праздника, и апостола. Слава, кондак, апостола: И ныне, праздника. Прокимен, апостол, Аллилуиа, евангелие и причастны прежде праздника: таже апостола. святаго же арсениа служба поется во ин день.

МРК о томже празднице подобает ведати, аще случится память святаго апостола Иоанна богослова в неделю самаряныни.

оставляется служба преполовения, и поется воскресна, и самаряныни, и богослова, якоже указася прежде во ины недели.

МРК о томже празднице, аще случится святаго апостола Иоанна богослова в среду пред вознесением, во отдание пасхи.

[Смотри] Аще же несть бдения, на повечерии глаголем кондак апостола: Слава, и ныне, пасхи: Аще и во гроб: На Велицей Вечерни, по обычном псалме, поем блажен муж, 1 антифон. На Господи воззвах, стихиры о слепом, на 6: и апостола на 4. Слава, апостола: И ныне, дне: Кто возглаголет: Вход: Прокимен дне, и чтение апостола. На литии стихира храма: и апостола самогласны. Слава, апостола: И ныне: Се исполнися: На стиховне стихира воскресна, глас 5: Тебе воплощеннаго: Таже стихиры пасхи, с припевы их. Слава, апостола: И ныне, пасхи, воскресния день: и Христос воскресе: единожды. На благословении хлебов тропарь апостола, дважды: и Богородице Дево, единожды. и чтение во откровении апостола Иоанна. [Смотри] Аще же несть бдения, по Ныне отпущаеши, и по трисвятом, тропарь воскресн гласа: Слава, апостола: И ныне, богородичен: и отпуст. Полунощницу же поем по обычаю. По 1-м трисвятом, вместо Се жених: глаголем тропарь воскресн: Собезначальное слово: Слава, и ныне, богородичен его. По 2-м, вместо Помяни Господи, кондак пасхи: Аще и во гроб: Посем, Господи помилуй, 12. и отпуст. молитвы же, Помяни Господи, не глаголем. На Утрени на Бог господь, тропарь воскресн дважды, глас 5: Собезначальное слово: Слава, апостола: И ныне: Вся паче смысла: По 1-й кафисме седален воскресн, и чтение. По 2-й кафисме седален о слепом, и чтение. Полиелей, и седален апостола, вси по единожды: и чтение. Степенна, 1-й антифон 4-го гласа. Прокимен апостола: и Всякое дыхание: евангелие апостола: воскресение христово: псалом 50. стихира апостола. Канон пасхи, без богородичнов, со ирмосом на 6: и апостола на 4, и о слепом на 4. Поем же во всякой песни тропарь о слепом по дважды: Слава, троичен: И ныне, богородичен. Катавасиа, ирмос: спасителю богу: оба лика вкупе. [Предпразднства же канон зде оставляется: и поем его во вторник напреди.] По 3-й песни, кондак и икос апостола. Таже впакои пасце: Предварившия утро: Слава, седален апостола. И ныне, слепаго: и чтение апостола. По 6-й песни, кондак и икос пасхи. На 9-й песни, честнейшую не поем. Светилен пасхи: Слава, апостола: И ныне, слепаго. На хвалитех стихиры апостола на 4. Таже, да воскреснет бог: и стихиры пасхи с припевы их. Слава, апостола: И ныне, пасхи, глас 5: воскресния день: и Христос воскресе: единожды. Славословие великое. Тропарь воскресн: Слава, апостола: И ныне: Вся паче смысла: ектении, и оглашение, и отпуст, и исхождение, и час 1-й в притворе. На часех, тропарь воскресн: Слава, апостола: И ныне, богородичен часов. По Отче наш: кондаки пасхи, и апостола, пременяем. На Литургии, блаженна от канона пасхи, песнь 3, на 4: и апостола песнь 6, на 4. По входе тропарь воскресн, и апостола: Слава, кондак апостола: И ныне, пасхи. Прокимен, и Аллилуиа пасхи, и апостола. Апостол, и евангелие дне, и апостола. Причастен: Тело христово: Другий: Во всю землю: МРК о томже празднице подобает ведати, аще случится святаго апостола Иоанна богослова в четверток вознесения.

На малей вечерни, стихиры праздника на 4: Слава, апостола: И ныне, праздника. На стиховне стихиры апостола, с припевы их, великия вечерни. Слава, апостола: И ныне, праздника. Тропарь апостола: Слава, и ныне, праздника. ектениа малая, и отпуст. [Смотри] Аще ли несть бдения, на повечерии кондак апостола: Слава, и ныне, праздника. На Велицей Вечерни: блажен муж, 1-й антифон. На Господи воззвах стихиры праздника, на 6: и апостола на 4: Слава, апостола: И ныне, праздника. Вход. Прокимен дне, и чтение праздника, и апостола. На литии стихиры праздника, и апостола: Слава, апостола: И ныне, праздника. На стиховне стихиры праздника, с припевы их: Слава, апостола. И ныне, праздника. На благословении хлебов тропарь праздника, дважды: и апостола единожды, и чтение праздника. На Бог Господь тропарь праздника, дважды. Слава, апостола: И ныне, праздника. По кафисмах седальны праздника, и чтение. Полиелей, и седален праздника, и чтение праздника. Степенна, 1-й антифон 4-го гласа. Прокимен, и евангелие праздника. воскресение христово: псалом 50. стихира праздника. Канон праздника, глас 5, со ирмосом на 6: и апостола, на 4: и другий, праздника, на 4. Катавасиа: божественным покровен: оба лика вкупе. По 3-й песни, кондак и икос апостола, и седален, дважды: Слава, и ныне, праздника, и чтение апостола. По 6-й песни, кондак и икос, праздника. На 9-й песни, честнейшую не поем, но поем припевы праздника: к тропарем же апостола: святый апостоле и евангелисте иоанне богослове, моли бога о нас. Светилен праздника: Слава, апостола: И ныне, праздника: На хвалитех стихиры на 6, праздника 3: и апостола 3: Слава, апостола: И ныне, праздника. Славословие великое: По трисвятом тропарь апостола. Слава, и ныне, праздника. ектении, и оглашение, и отпуст. дается же и святый елей братии от кандила святаго. И обычное исхождение, и час 1, в притворе. На часех, тропарь праздника: Слава, апостола: И ныне, богородичен часов. По Отче наш: Кондак праздника, и апостола, пременяем. На Литургии, изобразительная: и от канона праздника: глас 5, песнь 3-я, на 4: и апостола, песнь 6-я, на 4. Входное праздника. Тропарь праздника, и апостола: Слава, кондак апостола: И ныне, праздника. Прокимен, апостол, Аллилуиа, евангелие, и причастен, прежде праздника, и апостола. [Смотри] святаго же арсениа служба оставляется, и поется, егда разсудит екклисиарх.

МРК о томже подобает ведати, аще случится святаго апостола Иоанна богослова в неделю 6-ю по пасце, святых отец трех сот и 18: оставляется служба вознесения и поется воскресна, и богослова, и святых отцев.

На Велицей Вечерни, по обычном псалме, и по кафисме, на Господи воззвах стихиры воскресны 3: и отцев 4: и апостола 3: Слава, отцев: И ныне, богородичен 1-й гласа. Вход, прокимен дне, и чтение отцев: и апостола. На литии стихира отцев, глас 3, и апостола самогласны: Слава, апостола. И ныне, праздника. На стиховне стихиры воскресны. Слава, отцев: И ныне, праздника. На благословении хлебов тропарь: Богородице Дево, дважды: и апостола, единожды: и чтение. На Бог господь, тропарь воскресн, и отцев: Слава, апостола: И ныне, богородичен. По кафисмах седальны воскресны, с богородичны их, и чтение во евангелии толковом. Полиелей, и седальны святаго вси, и чтение апостола. Степенна: и прокимен гласа. Всякое дыхание: евангелие воскресное. воскресение христово: псалом 50. стихира воскресна, и прочее. Канон воскресн со ирмосом на 4: и апостола на 4: и отцев, на 6. Катавасиа: божественным покровен: По 3-й песни, кондак и икос апостола, и седален отцев: Слава, апостола: И ныне, богородичен, и чтение апостола. По 6-й песни, кондак и икос отцев, и пролог. Светилен воскресн, и отцев: Слава, апостола: И ныне, богородичен. На хвалитех стихиры воскресны 3, и отцев 2, и апостола со славным 3. Слава, отцев: И ныне, Преблагословенна еси: Славословие великое. Тропарь воскресн. ектении, и оглашение и отпуст, и обычное исхождение. Слава, и ныне, стихира евангельская, и час 1-й в притворе. На часех, тропарь воскресн: Слава, отцев: И ныне, богородичен часов. По Отче наш: кондак воскресн. На 3-м часе, тропарь воскресн: Слава, апостола. По Отче наш: кондаки апостола и отцев, глаголем пременяюще. На Литургии, блаженна гласа на 4, и отцев песнь 3-я, на 4, и апостола песнь 6-я, на 4. По входе тропарь воскресн, и отцев, и апостола. Таже, кондак отцев: Слава, апостола: И ныне, праздника. Прокимен, апостол, Аллилуиа, и евангелие отцев и апостола. Причастный: Хвалите Господа: Другий: Во всю землю:

9. святаго пророка исаии: И святаго мученка христофора.

Стихиры пророка, глас 4. Подобен: Дал еси знамение: и мученка, глас тойже. Подобен: яко добля: Тропарь, глас 2: пророка твоего: писан септемвриа в 4-й день.

мученка тропарь, глас 4: одеждами от кровей украшаяйся господеви предстоиши царю сил, христофоре приснопамятне: отонудуже со безплотными и мученки поеши трисвятым и страшным сладкопением. темже молитвами твоими спасай стадо твое.

Канон праздника, и святых: пророка и мученка, глас 4: пророка 3 стиха: И мученка 3 стиха, с богородичным. По 3-й песни, седален, глас 4, и мученка, глас тойже. По 6-й песни,

Кондак пророка, глас 2: Подобен: В молитвах: пророчества дарование прием пророкомучениче, исаие богопроповедниче, всем изъяснил еси вочеловечение господне, возгласив велегласно концем: се дева во чреве приимет.

И икос.

+ И пренесение честных мощей, иже во святых отца нашего николаа чудотворца, от мир в бар град.

На вечерни, стихологисуем: блажен муж, 1-й антифон. На Господи воззвах, поем стихиры праздника 3, и святаго 5, глас 8. Подобен: На небо текущее: Слава, глас 6: святителей удобрение: И ныне, праздника. Вход. Прокимен дне: и чтения 3, святительская. На литии стихира храма: и святителя, глас 2, самогласны. Слава, глас 6: благий рабе: И ныне, праздника. На стиховне стихиры, глас 4. Подобен: яко добля: с припевы их. Слава, глас 6: Человече Божий: И ныне, праздника. По Ныне отпущаеши: и по трисвятом,

Тропарь, глас 4: Приспе день светлаго торжества, град барский радуется, и с ним вселенная вся ликовствует песньми и пеньми духовными: днесь бо священное торжество, в пренесение честных и многоцелебных мощей святителя и чудотворца николаа, якоже солнце незаходимое возсия светозарными лучами, разгоняя тьму искушений же и бед, о вопиющих верно: спасай нас яко предстатель наш великий николае.

Слава, и ныне, праздника. На Утрени, на Бог господь, тропарь праздника дважды: Слава, святаго. И ныне, праздника, и обычныя кафисмы. По 1-й кафисме седален праздника, дважды: и чтение о пренесении мощей святаго. По 2-й кафисме седален, глас 4, дважды. Слава, и ныне, праздника. По полиелеи седален, глас 1, дважды: Слава, и ныне, богородичен. Степенна, 1-й антифон 4-го гласа. Прокимен, глас 4: честна пред господем смерть преподобных его. Стих: Что воздам господеви: Всякое дыхание: евангелие Иоанна, зачало 35, от полу: Не входяй дверьми: По 50-м псалме стихира, глас 6: Наследниче Божий: Канон праздника, со ирмосом на 6: и святаго два канона, на 8: един, глас 8, другий, глас 4. Катавасиа праздника. По 3- й песни, кондак и икос праздника, и седален святаго, глас 1. Слава, и ныне, праздника. По 6-й песни,

Кондак, глас 3. Подобен: дева днесь: Взыде яко звезда от востока до запада, твоя мощи святителю николае, море же освятися шествием твоим, и град барский приемлет тобою благодать: нас бо деля явился еси чудотворец изящный, предивный и милостивый.

И икос, и чтем пролог. По 9-й песни, светилен святаго, дважды: Слава, и ныне, праздника. На хвалитех ставим стихов 4: и поем стихиры, глас 1, самогласны. Слава, глас 5: Вострубим трубою: И ныне, праздника. Славословие великое. По трисвятом тропарь святаго: Слава, и ныне, праздника. ектении и отпуст. Знаменуются же братия святым елеем от кандила святаго: и час 1-й, и конечный отпуст. На Литургии, блаженна от канона праздника, песнь рядовая: и святаго, песнь 3-я, на 4. Прокимен, глас 6: Восхвалятся преподобнии во славе, и возрадуются на ложах своих. Стих: Воспойте господеви песнь нову, яко дивна сотвори господь. Апостол ко евреем, зачало 335: Повинуйтеся наставником вашим: Аллилуиа, глас 2: священницы твои облекутся: евангелие луки, зачало 24: Ста Иисус на месте равне: Причастен: В память вечную:

10. + святаго апостола симона зилота.

На Велицей Вечерни, поем блажен муж, 1-й антифон. На Господи воззвах стихиры на 8: праздника 3, и апостола 5, глас 4. Подобен: Дал еси знамение: Слава, апостола, глас 2: Ревности тезоименит: И ныне, праздника. Вход. Прокимен дне, и чтения 3, писаны сего месяца во 8-й день. На стиховне стихиры апостола, глас 1. Подобен: Всехвальнии мученцы, с припевы их. Слава, апостола, глас 6: Тварь яко орел: И ныне, праздника. По трисвятом,

Тропарь, глас 3: Апостоле святый симоне, моли милостиваго Бога, да прегрешений оставление подаст душам нашим.

Слава, и ныне, праздника. И отпуст. На Утрени, на Бог господь, тропарь праздника, дважды. Слава, апостола: И ныне, праздника. По кафисмах седальны апостола. Слава, и ныне, праздника, и чтение. По полиелеи седален апостола дважды, глас 8. Подобен: Премудрости: Слава, и ныне, праздника. Степенна, 1-й антифон 4-го гласа. Прокимен, глас 4: Во всю землю: Стих: небеса поведают: Всякое дыхание: евангелие Иоанна, зачало 67: явися Иисус учеником своим: По 50-м псалме стихира, глас 6: Иже божественнаго духа: Канон праздника, со ирмосом на 6, и апостола на 8. Катавасиа праздника. По 3-й песни, кондак и икос праздника: и седален апостола дважды, глас 3. Подобен: божественныя веры: Слава, и ныне, праздника. По 6-й песни,

Кондак апостола, глас 2. Подобен: Твердыя: Известно премудрости учения в душах благочествующих положшаго, во хвалении ублажим, яко богоглаголиваго вси симона: престолу бо славы ныне предстоит, и со безплотными веселится, моляся непрестанно о всех нас.

И икос, и пролог. По 9-й песни, светилен апостола, дважды. Подобен: духом во святилищи: Слава, и ныне, праздника. На хвалитех стихиры праздника 3, и апостола 3, глас 8. Подобен: Что вы наречем: Слава, глас 2: оставив земная: И ныне, праздника. Славословие великое. По трисвятом тропарь апостола. Слава, и ныне, праздника. ектении, и отпуст, и час 1-й. На Литургии, блаженна на 8, от канона праздника, песнь рядовая: и апостола, песнь 6-я. Прокимен, глас 8: Во всю землю: Стих: небеса поведают: Апостол к коринфяном, зачало 131: Бог ны посланники: Аллилуиа, глас 1: Исповедят небеса чудеса твоя Господи: евангелие матфеа, зачало 56: Прииде Иисус во отечествие свое: Причастен: Во всю землю:

11. Обновление царя града: И святаго священномученка мокиа.

Стихиры, глас 4. Подобен: яко добля: Слава, и ныне, праздника. Тропарь, глас 4: И нравом причастник: септемвриа в 3-й день. На Утрени, канон, глас 4. По 3-й песни,

Кондак, глас 2. Подобен: Твердыя: Вооружився щитом веры, нечестивых ополчения стерл еси священномучениче, и венец от Христа взял еси мокие: тем и со ангелы радуяся, спасай от бед поющия тя, моля непрестанно о всех нас.

Седален, глас 4. По 6-й песни, кондак праздника. На Литургии, прокимен, глас 6: Возвеселится праведник: Стих: услыши Боже: Апостол к тимофею, зачало 292: Чадо тимофее, возмогай: евангелие Иоанна, зачало 51: якоже возлюби мя отец: Причастен: В память вечную: (+ И иже во святых отец наших, равноапостольных мефодиа и кирилла, учителей словенских.

Тропарь, глас 4: яко апостолом единонравнии и словенских стран учителие, кирилле и мефодие Богомудрии, владыку всех молите, вся языки словенския утвердити в православии и единомыслии, умирити мир, и спасти души наша.

Кондак, глас 3: священную двоицу просветителей наших почтим, божественных писаний преложением источник богопознания нам источивших, из негоже даже до днесь неоскудно почерпающе, ублажаем вас, кирилле и мефодие, престолу вышняго предстоящих и тепле молящихся о душах наших.

12. Иже во святых отец наших, епифаниа епискпа кипрскаго и германа патриарха Константинопольскаго.

Стихиры епифаниа 3, глас 5. Подобен: Радуйся: и германа 3, глас 1. Подобен: Всехвальнии: Слава, и ныне, праздника. Тропарь, глас 4: Боже отец наших: ноемвриа в 20-й день. Слава, и ныне, праздника. На Утрени, канон епифаниа, глас 1: и германа, глас тойже. По 3-й песни, кондак и икос праздника, и седален епифаниа, глас 8. Слава, германа, глас тойже: И ныне, праздника. По 6-й песни,

Кондак, глас 4. Подобен: Вознесыйся: священноначальник чудную двоицу восхвалим вернии по долгу, с германом божественнаго епифаниа: сии бо попалиша безбожных языки, догматы премудрейшия возложше всем, православно поющим присно благочестия великое таинство.

И икос. По 9-й песни, светилен святых: Слава, и ныне, праздника. На Литургии, прокимен, глас 1: уста моя возглаголют премудрость: Стих: услышите сия вси языцы: Апостол ко евреем, зачало 318. Таков нам: Аллилуиа, глас 2: уста праведнаго поучатся премудрости: Стих: Закон бога его в сердце его: евангелие матфеа, зачало 11: Вы есте свет мира: Причастен: В память:

13. святыя мученцы гликерии: Стихиры, глас 8. Подобен: мученцы твои: Слава, и ныне, праздника. Тропарь, глас 4: Агница твоя Иисусе: септемвриа в 17-й день. На Утрени, канон, глас 8. По 3-й песни,

Кондак, глас 3. Подобен: дева днесь: деву любящи и богородицу марию, соблюла еси нетленно твое девство: любовию же ко господу усердствовавши, пострадала еси мужемудренно даже до смерти. сего ради и сугубым тя Дево мученце венцем венчает Христос бог.

И седален, глас 4: Слава, и ныне, праздника. По 6-й песни, кондак и икос праздника.

14. святаго мученка исидора, иже во острове хиосе.

Стихиры, глас 4. Подобен: Дал еси знамение: Тропарь, глас 4: мученк твой Господи исидор: септемвриа во 2-й день. На Утрени, канон, глас 8. По 3-й песни,

Кондак святаго, глас 4: Подобен: явился еси: управитель превеликий вселенней ты явился еси святе, твоими к Богу молитвами: темже воспеваем тя днесь, мучениче Богомудре исидоре преславне.

И седален, глас 3: Слава, и ныне, праздника. По 6-й песни, кондак и икос праздника.

(:. В тойже день святаго исидора, Христа ради юродиваго, ростовскаго чудотворца.

Совершается собор его в ростове, с разсуждением тамошняго архиереа.

Тропарь, глас 4: Просветився божественною благодатию Богомудре, целомудрием многим и терпением, во временней жизни течение добре скончал еси. тем и по смерти яви тя светлость жития твоего: источаеши бо исцелений благодать, иже с верою притекающим ко святому твоему гробу, исидоре блаженне, моли Христа Бога, да спасет души наша.

Кондак, глас 8. Подобен: Взбранной: Взбранному и дивному в праведницех, иже убо от Христа дар чудес приимшему, похвальныя ныне принесем глаголы: но яко имея дерзновение ко святей Троице, юже моли избавитися от бед рабом твоим, да зовем ти: радуйся Богомудре исидоре.

15. (:. преподобнаго отца нашего пахомиа великаго.

Стихиры праздника, 3, и преподобнаго 3, глас 6. Подобен: Всю отложивше: Слава, глас тойже, самогласен. еже по образу соблюд: И ныне, праздника. На стиховне праздника. Слава, святаго, глас 6: преподобне отче, во всю землю: И ныне, праздника. Тропарь, глас 8: Слез твоих теченьми: септемвриа в 3-й день. Слава, и ныне, праздника. На Утрени, канон праздника, со ирмосом на 6, и святаго на 6, глас 2. По 3-й песни, кондак праздника и седален, глас 8, дважды. Слава, и ныне, праздника. По 6-й песни,

Кондак, глас 2. Подобен: Вышних ищя: Светильник светел показался еси в концех: пустыню же грады сотворил еси множествы монашескими, сам себе распен, крест твой на рамо взем, и воздержанием тело изнурил еси, моля непрестанно о всех нас.

И икос. По 9-й песни, светилен святаго, дважды: Слава, и ныне, праздника. На стиховне праздника: Слава, святаго, глас 8: Монахов множества: И ныне, праздника. На Литургии, блаженна праздника, песнь рядовая: и святаго, песнь 3. Прокимен, глас 6: честна пред господем: Стих: Что воздам господеви: Апостол к коринфяном: зачало 177: Бог рекий из тьмы свету возсияти: Аллилуиа, глас 6: блажен муж бояйся Господа: Стих: Сильно на земли: евангелие луки, зачало 77: Идяху со Иисусом народи: Причастен: В память: (:. В тойже день, иже во святых отца нашего исаии епискпа, ростовскаго чудотворца.

Совершается собор его, идеже лежат мощи его, и идеже храм его.

Тропарь, глас 8: Православия наставниче, благочестия учителю и чистоты, ростову пресветлый светильниче, святителем богодохновенное удобрение, исаие премудре: учением бо твоим вся российския концы просветил еси благодатию духовною, святителю блаженне, моли Христа Бога, да спасет души наша.

Кондак, глас 3. Подобен: дева днесь: яко гром возгремел еси божественными твоими учении в российстей земли, и явился еси светильник пресветел, осияя светом богоразумия, исаие блаженне. темже вопием ти: Христа бога моли непрестанно о всех нас.

(:. И убиение святаго благовернаго царевича князя димитриа московскаго, и всея россии новаго чудотворца.

Тропарь, глас 2: Царскую диадиму обагрил еси кровию твоею Богомудре мучениче, за скиптр крест в руку приим, явился еси победоносец, и жертву непорочну владыце принесл еси себе: яко бо агнец незлобив от раба заколен еси: и ныне радуяся предстоиши святей Троице, молися о державе сродников твоих богоугодней быти, и сыновом российским спастися.

Кондак, глас 8. Возсия днесь в славней памяти твоей верным веселие, яко бо доброрасленный грезн прозябл еси, и христу красен плод принесл еси себе. темже и по убиении твоем соблюде тело твое нетленно страдальчески обагреное кровию, благородне святе димитрие, соблюдай отечество твое, и град твой невредимь: тому бо еси утверждение.

16. преподобнаго отца нашего феодора освященнаго, ученика преподобнаго пахомиа великаго.

Стихиры, глас 6. Подобен: Всю отложивше: Слава, и ныне, праздника. Тропарь, глас 1: Пустынный житель: септемвриа в 29-й день. На Утрени, канон, глас 2. По 3-й песни,

Кондак, глас 2. Подобен: Вышних ищя: В дому божии яко финикс процвел еси, плоды же добродетелей господеви принесл, пощением изрядным отче преподобне: темже и ублажаешися, яко безплотных равностоятелен.

Седален, глас 3: Слава, и ныне, праздника. По 6-й песни, кондак и икос праздника.

(:. И преподобнаго отца нашего ефрема перекомскаго, новогородскаго чудотворца.

Тропарь, глас 4: от юности твоея весь богови поработился еси блаженне: и того ради любве отечество и род оставил еси в пустыню вселився, в нейже жестокое житие показав, и чудес дарования от бога приял еси ефреме преподобне, моли Христа Бога, да спасет души наша.

Кондак, глас 8. Подобен: Взбранной: Ангельскому житию поревновав преподобне, вся земная оставив ко христу притекл еси: и того заповедьми ограждся, явился еси столп непоколебимь от вражиих нападаний. тем зовем ти: радуйся ефреме, светило пресветлое.

17. святаго апостола андроника, и иже с ним.

от сего дне начинается пост святых апостол, егда ключь пасхалии будет, А.

Стихиры, глас 8. Подобен: о преславнаго чудесе! Тропарь, глас 3: Апостоли святии: октовриа в 31-й день. На Утрени, канон, на 4. По 3-й песни,

Кондак, глас 2. Подобен: Вышних ищя: звезду пресветлую, богоразумия светом просвещшаго языки, апостола Христова андроника восхвалим, и с ним во благовестии потрудившуюся иунию премудрую, вопиюще: молите Христа бога непрестанно о всех нас.

И седален, глас 4: Слава, и ныне, праздника. По 6-й песни, кондак и икос праздника. По 9-й песни, светилен праздника.

18. святаго мученка феодота, иже во агкире: И святых мученк, петра, дионисиа, и иже с ними: И святых седми дев.

Стихиры, глас 1. Подобен: небесных чинов: и мученков, глас 4. Подобен: Дал еси знамение: Слава, и ныне, богородичен: или праздника. На стиховне триоди, или октоиха. На Утрени, канон феодота, глас 4: и мученков, глас тойже. По 3-й песни,

Кондак, глас 2. Подобен: Вышних ищя: Страдальчески подвизався добре, со страдальцы твоими феодоте, и венцы почести приясте, с честными страстотерпицами девами: темже Христа бога молите непрестанно о всех нас.

И седален феодота, глас 4: Слава, мученков, глас 8: И ныне, богородичен, или праздника. По 6-й песни, кондак и икос праздника.

19. святаго священномученка патрикиа, епискпа прусскаго, и дружины его.

Аллилуиа. Стихиры, глас 6. Подобен: Всю отложивше: Слава, и ныне, праздника, или богородичен. На Утрени, канон, глас 8. По 3-й песни,

Кондак, глас 4. Подобен: явился еси днесь: яко светосиянен добротою священства, и мучения кровию преукрашен с пострадавшими с тобою патрикие христу предстоя, о нас поминай, яко страдалец честный.

И седален, глас 8. Слава, и ныне, праздника, или богородичен. По 6-й песни, кондак праздника.

(:. И преподобнаго отца нашего корнилиа чудотворца комельскаго.

Тропарь, глас 4: от юности горящим желанием божественныя любве разжигаемь, житейския молвы оставил еси преподобне, ревнитель антонию великому бысть, безмолвием и жестоким пребыванием последуя христу, бдением и молитвами и постом образ быв своим учеником. темже молися господеви корнилие блаженне, спастися душам нашим.

Кондак, глас 8: господеви от святыя девы возсиявшу мирови, и тому измлада яко ангел послужил еси блаженне, и силою его пустыню яко град сотворил еси: множество же ученик в ней собрал еси, ихже богодохновенными ученьми просветил еси. тем вопием ти: радуйся Отче наш корнилие, иноком божественное удобрение.

20. святаго мученка фалалеа.

Стихиры, глас 4. Подобен: яко добля: Слава, и ныне, богородичен, или праздника. Тропарь, глас 4: мученк твой Господи: септемвриа во 2-й день. Канон, глас 8. По 3-й песни, седален, глас 4. По 6-й песни,

Кондак, глас 3. Подобен: дева днесь: мученком сострадалец явлься и оружник, воин изрядный царя славы был еси, искушеньми и мукою: возвышение идолослужителей попрал еси, сего ради честную твою поем память, мудре фалалее.

И икос: (:. Обретение честных мощей, иже во святых отца нашего алексиа митрополита киевскаго и всея россии чудотворца.

Бдение во обители его, и в велицей церкви: повсюду же полиелей.

Тропарь, глас 2: яко сокровище пребогатое, многолетно в земли сокровенное, честныя мощи твоя обретошася чудоточащия, всеблаженне отче святителю алексие: от нихже врачевство приемлюще обогащаемся, и Христа славословим глаголюще: слава прославляющему святыя своя.

Ин тропарь, глас 4: Апостольских преемников, архиереев сопрестольниче, россии всея пастырю и учителю, всеблаженне отче алексие, владыце всех молися, мир пастве твоей даровати, и спасение душам, и велию милость.

Кондак, глас 8: яко солнце незаходимое от гроба возсия нам, от мног лет сокровены честныя твоя мощи нетленны, святителю алексие, тобою благодать приемлем: всю бо страну сию, и вся ны чудесы и добротою обогащаеши, действом благодати, да поем ти: радуйся отче, светило россии.

21. + святых великих царей и равноапостолов Константина и елены.

Вечер, по обычном псалме, поем: блажен муж, 1-й антифон. На Господи воззвах, стихиры праздника 3: и святых 5, глас 4. Подобен: Дал еси знамение: Слава, глас 2: Богатых даров: И ныне, праздника, или богородичен. Вход. прокимен дне: и чтения святых: Царств третиих: Ста соломон пред лицем жертвенника господня: пророчества исаиина: Да возрадуется душа моя о господе: пророчества исаиина же: Светися, светися Иерусалиме: На литии стихира храма: и святых, глас 1. Слава, глас 5: Церковь днесь украсившися: И ныне, праздника, или богородичен. На стиховне стихиры, глас 2. Подобен: егда от древа: с припевы: 1-й припев: Вознесох избраннаго от людей моих: 2-й: Сего ради помаза тя Боже Бог твой елеем радости: Слава, глас 8: Свет пресветлый: И ныне, праздника.

Тропарь, глас 8: креста твоего образ на небеси видев, и якоже павел звание не от человек прием, в царех апостол твой Господи, царствующий град в руце твоей положи: егоже спасай всегда в мире, молитвами Богородицы, едине человеколюбче.

На Утрени, на Бог господь, тропарь праздника, дважды: Слава, святых: И ныне, праздника. По 1-й кафисме седален, глас 3, дважды: Слава, и ныне, праздника, или богородичен. По 2-й кафисме седален, глас 6, дважды: Слава, и ныне, праздника. По полиелеи седален, глас 4, дважды: Слава, и ныне, праздника. Степенна, 1-й антифон 4-го гласа. Прокимен, глас 4: Вознесох избраннаго от людей моих: Стих: Сего ради помаза тя Боже Бог твой: Всякое дыхание: евангелие Иоанна, зачало 36. По 50-м псалме, Слава, молитвами боговенчанных царей: И ныне, молитвами Богородицы: Таже, Помилуй мя Боже: Посем стихира: благочестиваго Константина: ищи на литии. Канон праздника на 6: и святых на 8, глас 8. Катавасиа праздника: или: отверзу уста моя: По 3-й песни, кондак и икос праздника: таже седален святых, глас 8, дважды: Слава, и ныне, праздника. По 6-й песни,

Кондак, глас 3. Подобен: дева днесь: Константин днесь с материю еленою крест являют, всечестное древо, всех убо иудеов посрамление суще, оружие же на противныя верных царей: нас бо ради явися знамение велие, и во бранех грозное.

И икос. По 9-й песни, светилен святых. Слава, ин: И ныне, праздника, или богородичен. На хвалитех стихиры праздника 3: и святых 3, глас 8. Подобен: о преславнаго чудесе! Слава, глас 8. царь царей, и бог: И ныне, праздника. Славословие великое. ектении, и отпуст. На Литургии, блаженна праздника, песнь рядовая: и святых, песнь 6, на 4. Прокимен, глас 8. Во всю землю: Стих: небеса поведают славу божию: Апостол к галатом, зачало 200. Аще же пятидесятница, апостол деяний, зачало 49. Аллилуиа, глас 1: Вознесох избраннаго от людей моих. Стих: Господи силою твоею возвеселится царь: евангелие Иоанна, зачало 35, от полу. Причастен: Во всю землю: [Смотри] Вестно буди, аще случится память святаго царя Константина в четверток вознесения, или в неделю 6-ю святых отец, службу его пети якоже иоанну богослову по темже главам.

+ В тойже день празднуем сретение чудотворныя иконы пресвятыя Богородицы владимирския.

Тропарь, глас 4: Днесь светло красуется славнейший град москва, яко зарю солнечную восприемши владычице, чудотворную твою икону, к нейже ныне мы притекающе, и молящеся тебе, взываем сице: пречудная владычице Богородице, молися из тебе воплощенному христу Богу нашему, да избавит град сей, и вся грады и страны христианския невредимы от всех навет вражиих, и спасет души наша яко милосерд.

Кондак, глас 8: Взбранной воеводе победительная, яко избавльшеся от злых пришествием твоего честнаго образа, владычице Богородице, светло сотворяем празднество сретения твоего, и обычно зовем ти: радуйся невесто неневестная.

(:. В тойже день память святаго благовернаго князя Константина и чад его, михаила и феодора, муромских чудотворцев.

Собор их совершается в муроме.

Тропарь, глас 4: Константин днесь весело ликовствует, предстоя престолу святыя троицы, видя отечествие свое мастию духовною сияющее: емуже последоваша, михаил и феодор, сынове его, и молятся вси трие вкупе о душах наших.

Кондак, глас 8. Подобен: Взбранной: Изрядному воеводе, и правоверному князю Константину, с сынома его вкупе, отечество его хвалящися вопиет, имеющее его начальника и заступника, яко избавльшееся им от прелести и скверны идольския. сего ради вопием ему сице: радуйся княже Константине преблаженне.

22. святаго мученка василиска: Аллилуиа, или тропарь. Стихиры, глас 4. Подобен: яко добля: Тропарь: мученк твой Господи: септемвриа во 2-й день. На Утрени, канон глас 8. По 3-й песни, седален, глас 1-й. По 6-й песни,

Кондак, глас 8. Подобен: Взбранной: Во страдании крепок и мужествен явился еси, и в чудесех предивен, явленно христово имя преднося, мучителя посрамил еси. тем тя почитаем василиске, присно зовуще всечестне: радуйся мучеников светлая доброто.

23. преподобнаго отца нашего и исповедника михаила, епискпа синадскаго.

Стихиры, глас 8. Подобен: о преславнаго чудесе! Слава, и ныне, богородичен, или крестобогородичен. На Утрени, канон, глас 2. По 3-й песни, седален, глас 1. По 6-й песни,

Кондак, глас 8. Подобен: яко начатки: яко архиерей всечестен, и благочестия священнострадалец, прещения злоименитаго не убоявся, еретическое того противление победил еси, свободным гласом велегласно вопия: иконе покланяюся христове, и пречистыя его матере: сего ради тя почитаем михаиле.

(:. В тойже день обретение честных мощей, иже во святых отца нашего леонтиа епискпа, ростовскаго чудотворца.

Совершается собор его, идеже лежат мощи его, и идеже храм его.

Тропарь, глас 4: Апостолом сопричастник, и к Богу молебник верен, добродетельми возшед на небесная, и любовь возложил еси к любящему тя, и неверныя люди обратил еси в веру. тем ныне со ангелы ликуя, предстоиши престолу славы всех царя Христа бога: молися святителю леонтие, да спасет души наша.

Кондак, глас 4. Подобен: явился еси: Жития ради чистоты, всевидец господь, свет свой насади в души твоей, вразумити люди многия твоими учении, леонтие преподобне.

24. (:. преподобнаго отца нашего симеона, иже на дивней горе.

Стихиры святаго на 6, глас 8. Подобен: о преславнаго чудесе! Слава, глас 6: отче досточудне: И ныне, праздника, или богородичен. На стиховне дне. Слава, глас 2: На гору высокую: И ныне, праздника, или богородичен. По трисвятом тропарь, глас 1: Пустынный житель: септемвриа в 29- й день. На Утрени, оба канона октоиха, без мученичнов. Аще ли пятидесятница, канон праздника со ирмосом на 6: и святаго на 6: глас 8. По 3-й песни, седален святаго, глас 8, дважды: Слава, и ныне, богородичен. По 6-й песни,

Кондак, глас 2. Подобен: Вышних ищя: Вышняя желая, дольная отложив, и яко небо столп соделавый: тем облистал еси чудес зарею преподобне, и христу всех Богу молишися непрестанно о всех нас.

И икос. По 9-й песни, светилен святаго. На стиховне стихиры дне. Слава, глас 6: преподобне отче симеоне. И ныне, богородичен. На Литургии, блаженна праздника: и святаго, песнь 3. Прокимен, глас 6: Возвеселится праведник о господе: Стих: услыши Боже глас мой: Апостол к колоссаем, зачало сыни: облецытеся убо: Аллилуиа: блажен муж бояйся Господа: евангелие матфеа, зачало 43: Вся мне предана суть: Причастен: В память: (:. В тойже день преподобнаго никиты столпника переаславскаго чудотворца.

Тропарь, глас 4: Православным смыслом, юношская возжеления возненавидев видев, и доблественныя нравы восприим, врага победил еси, и во благоразумии Богу угодил еси: и свыше от него прием дар чудес, бесы прогоняти, недуги исцеляти, никито преславне, моли Христа Бога, да спасет души наша.

Кондак, глас 8: Христа ради от твоих рабов нуждную смерть претерпел еси, и венец нетления от него восприял еси: приходящим же с верою от честнаго твоего гроба подаеши цельбы, о никито преподобне, молитвенниче о душах наших.

25. + Третие обретение честныя главы честнаго и славнаго пророка предтечи и крестителя Иоанна.

Вечер, по обычном псалме поем, блажен муж, 1-й антифон. На Господи воззвах, стихиры праздника 3: и предтечи 5. Аще же пост, на 6, глас 8. Подобен: о преславнаго чудесе! Слава, глас 6: Сокровище божественных даров: И ныне, праздника, или богородичен: Кто тебе не ублажит: Вход. прокимен дне: чтения 3: 1-е, пророчества исаиина: Тако глаголет господь: утешайте: 2-е, пророчества малахиина: Тако глаголет Господь вседержитель: 3-е, Премудрости соломони: праведник аще постигнет: На стиховне стихиры, глас 1: Подобен: небесных чинов: с припевы их: 1, Тамо возращу рог давидови: 2, Помяни Господи давида: Слава, глас 2: яко божественных: И ныне, богородичен, или праздника.

Тропарь, глас 4: яко божественное сокровище сокровенное в земли, Христос откры главу твою нам пророче и предтече: вси убо сошедшеся в сея обретение, песньми богоглаголивыми спаса воспоим, спасающа нас от тления молитвами твоими.

Слава, и ныне: еже от века утаеное: или праздника. На Утрени, на Бог господь, аще есть пятидесятница, тропарь праздника, дважды: Слава, предтечи: и ныне, праздника. Аще же ни: тропарь предтечи, дважды: Слава, и ныне, богородичен. По обычных кафисмах, седален праздника. Аще пост: По 1-й кафисме седален предтечи, глас 4, дважды: Слава, и ныне, богородичен, и чтение. По 2-й кафисме седален, глас 4, дважды: По полиелеи седален, глас 4: Слава, другий, глас 8: И ныне, богородичен, и чтение. Степенна, 1-й антифон 4-го гласа. Прокимен, глас 4: Тамо возращу рог: Стих: Помяни Господи давида: Всякое дыхание: евангелие луки, зачало 31: Изыде слово о Иисусе: По 50-м псалме стихира, глас 6: яже первее на блюде: Аще есть пятидесятница: Канон праздника, со ирмосом на 6: Аще ли пост, канон Богородицы, со ирмосом на 6: предтечи на 8, глас 8. Катавасиа праздника. Аще ли пост: отверзу уста моя: По 3-й песни, кондак и икос праздника. Аще ли пост, седален предтечи, глас 4, дважды: Слава, и ныне, богородичен. По 6-й песни,

Кондак, глас 6. Подобен: еже о нас: Светоявленный и божественный в мире столп, солнца светильник, предтеча главу светоносную и божественную свою показавый в концех, освящает той верно покланяющихся, и взывающих: христов премудрый крестителю, спаси всех нас.

И икос, и пролог. По 9-й песни, светилен предтечи: Слава, другий: И ныне, праздника, или богородичен. На хвалитех, стихиры предтечи на 4, глас 5. Подобен: Радуйся: Слава, глас 6: Всечестную главу: И ныне, праздника, или богородичен. Славословие великое. По трисвятом, тропарь предтечи: Слава, и ныне, богородичен: еже от века: или праздника. ектении, и отпуст, и час 1-й, и конечный отпуст. На Литургии, блаженна от канона предтечи, песнь 3, и 6. Прокимен, глас 6: Возвеселится праведник о господе: Стих: услыши Боже глас мой: Апостол к коринфяном, зачало 176: Бог рекий из тьмы свету: Аллилуиа, глас 5: Свет возсия праведнику: евангелие матфеа, зачало 40: Слышав иоанн во узилищи дела Христова: Причастен: В память: [Смотри] Вестно буди, аще случится обретение главы Иоанна предтечи в неделю 6-ю по пасце святых отец.

оставляется служба праздника вознесения: и поется служба воскресна, и предтечи, и святых отцев. На Велицей Вечерни, по обычной кафисме, на Господи воззвах, стихиры воскресны 3: и предтечи 3: и святых отцев 4. Слава, отцев: И ныне, богородичен воскресн гласа. По входе чтения отцев, и предтечи. На литии стихира храма: и предтечи хвалитныя. Слава, отцев: И ныне, богородичен. На стиховне стихиры воскресны. Слава, отцев: И ныне, богородичен. На благословении хлебов, тропарь: Богородице Дево, дважды: и отцев единожды: и чтение в деяниих апостольских. На Утрени, на Бог господь, тропарь воскресн и отцев. Слава, предтечи: И ныне, богородичен: По кафисмах седальны воскресны, и чтение во евангелии. Таже полиелей и седальны предтечи, оба по единожды, без богородичнов. Слава, седален, иже по полиелеи: И ныне, богородичен: и чтение предтечи. Прочее же поем на Утрени, и на часех, и На Литургии, якоже указася во главе богослова.

[Смотри] Подобает ведати: Аще случится память обретения честныя главы в субботу пентикостии, или в неделю 8-ю: поем службу его в четверток 6-я недели.

[Смотри] Аще ли случится обретение честныя главы Иоанна предтечи в понедельник 8-й: поем на Утрени во вторник, с праздничною службою вкупе.

МРК Аще ли случится обретение главы предтечевы в пяток 6-я недели по пасце, во отдание вознесения Христова, или в субботу пред неделею всех святых, во отдание праздника пятьдесятницы. И поем службу его на ряду в субботу, вкупе со отданием праздника.

В пяток вечера, поем блажен муж: 1-й антифон. На Господи воззвах, стихиры праздника на 6: и святаго на 4. Слава, святаго: И ныне, праздника. Вход. прокимен дне: и чтения святаго 3. На литии стихиры праздника, и святаго стиховныя. Слава, святаго: И ныне, праздника. На стиховне, стихиры праздника, с припевы их. Слава, святаго: И ныне, праздника. По трисвятом, тропарь святаго: Слава, и ныне, праздника, и отпуст. На Утрени, на Бог господь, тропарь праздника дважды: Слава, святаго. И ныне, праздника. По кафисмах седальны: и чтение праздника. Полиелей, и седальны святаго вси: Слава, седален по полиелеи святаго: И ныне, праздника, и чтение святаго. Степенна 1-й антифон 4-го гласа. Прокимен, и евангелие святаго: псалом 50, и стихира святаго. Канон праздника, со ирмосом на 6: и святаго на 4: и другий праздника на 4: Катавасиа праздника. По 3-й песни, кондак и икос святаго: и седален святаго дважды. Слава, и ныне, праздника, и чтение святаго. По 6-й песни, кондак и икос праздника. На 9-й песни, честнейшую не поем. Светилен праздника: Слава, святаго: И ныне, праздника. На хвалитех стихиры праздника 3: и святаго 3. Слава, святаго: И ныне, праздника. Славословие великое. По трисвятом тропарь святаго: Слава, и ныне, праздника. ектении, и отпуст. и час 1-й. На часех, тропарь праздника. Слава, святаго: И ныне, богородичен часов. По Отче наш, кондак праздника, и святаго, пременяем. На Литургии, блаженна праздника, песнь 9-я на 4: и святаго, песнь 3-я, на 4. По входе, тропарь праздника, и святаго. Слава, кондак святаго: И ныне, праздника. Прокимен, Аллилуиа, и причастен праздника, и святаго. Апостол, и евангелие дне, и святаго.

МРК о томже празднице подобает ведати аще случится обретение честныя главы предтечевы в неделю всех святых, поем службу его в пяток.

Аще ли коего великаго святаго, емуже во уставе укажется бдение.

Поем службу великаго святаго в настоящую сию неделю всех святых, якоже Иоанна богослова, в 6-ю неделю по пасце, со святыми отцы в ряду: такожде и зде поется.

26. святаго апостола карпа, единаго от седмидесятих.

Стихиры праздника, или октоиха 3, и апостола 3: глас 1. Подобен: Всехвальнии мученцы: На стиховне октоиха. Тропарь, глас 3: Апостоле святый: октовриа в 1-й день. На Утрени, канона оба октоиха: и апостола на 4, глас 4. По 3-й песни, седален, глас 3. По 6-й песни,

Кондак, глас 4. Подобен: явился еси: яко звезду пресветлую церковь всегда стяжа тя апостоле карпе, чудес твоих многоподаванием просвещаема: спаси верою чтущих память твою.

По 9-й песни, светилен. На стиховне октоиха.

(:. В тойже день святаго великомученка георгиа новаго, пострадавшаго от безбожнаго царя селима турскаго.

Совершается собор его, идеже лежат мощи его, и идеже храм его.

Тропарь, глас 4: божественным желанием, от юнаго возраста весь сам себе господеви возложив, в молитвах и постех образ быв добродетели, богатство же и славу, и доброродство телесное яко не сущее презрев, и Христа единаго от души возлюбил еси, и того истиннаго суща бога в Троице покланяема, пред нечестивыми турки проповедал еси. и срацынскую веру и законы моамефовы под ногами поправ, и мучителя ужасив, мучения венцем украсився славне, к небесным востекл еси ликостоянием, премудре георгие: моли Христа Бога, сохранити отечество твое, и спасти православнаго императора, и люди и град, иже твоя подвиги присно почитающия.

Кондак, глас 4: яко звезда пресветлая явился еси непрелестная мирови, праведнаго солнца Христа возвещающи страдании твоими страстотерпче, , великий мучениче христов георгие, и прелесть погасил еси срацынскую, и моамефова предания и законы под ногами твоими попрал еси: и беззаконнаго царя, и мучителей укасил еси крепким твоим терпением, и верным подаеши свет, моляся к Богу непрестанно о всех нас.

27. святаго священномученка ферапонта.

Аллилуиа, или тропарь. Стихиры, глас 8. Подобен: мученцы твои Господи: Слава, и ныне, праздника, или богородичен. Тропарь, глас 4: И нравом причастник: септемвриа в 3-й день. На Утрени, канон, глас 6: По 3-й песни, седален, глас 1. Слава, и ныне, богородичен.

(:. И обретение мощей преподобнаго отца нашего нила, иже на езере селигере, на острове зовомом столобное, новаго чудотворца.

Тропарь и кондак декемвриа в 6-й день.

Совершается собор его, идеже лежат мощи его, и идеже храм его.

28. преподобнаго отца нашего никиты, епискпа халкидонскаго.

Аллилуиа, или тропарь. Стихиры, глас 4. Подобен: яко добля: Слава, и ныне, праздника, или богородичен: Тропарь, глас 4: Правило веры: септемвриа во 2-й день. На Утрени, канон, глас 4. По 3-й песни, седален, глас 4. По 6-й песни,

Кондак, глас 8. Подобен: Взбранной: Светлостию дел твоих просиял еси преподобне, апостольскаго престола наследник был еси никито: и яко солнце облистал еси твоей пастве отче, вся божественных учений исполнь. темже зовем ти: радуйся халкидону удобрение.

(:. В тойже день память святаго игнатиа епискпа, ростовскаго чудотворца.

Совершается собор его, идеже лежат мощи его.

Тропарь, глас 4: благоверия просвещься учении, святительства прием паству, и апостолом наследник быв: тем приял еси от бога дар чудес, святителю отче игнатие, моли Христа Бога, да спасет души наша.

Кондак, глас 4. Подобен: явился еси: явися днесь пресветлая память твоя, святителю преблаженне игнатие, в мире светло сияющи и являющи всем божественное сияние.

29. святыя преподобномученцы феодосии девицы.

Аллилуиа, или тропарь. Стихиры, глас 8. Подобен: о преславнаго чудесе: Тропарь, глас 4: Добродетель благоприятно мученце постигла еси, христово приятелище бывши чистое, и святаго духа дом возлюблен: отнюдуже посрамила еси врага борющаго род человеческий, добре страдавшая, и посекла еси копронима феодосие, мечем веры: и к чертогу небесному преставилася еси радующися. тебе верою чтущим присно проси велия милости.

На Утрени, оба канона октоиха, и святыя на 4, глас 4. По 3-й песни седален, глас 8. По 6- й песни,

Кондак, глас 2. Подобен: Вышних ищя: Трудами живот нетрудный достигла еси, кровию же копронима удавила еси мученце, сквернаго врага христовы церкве, всеблаженная феодосие: и с вышними радуешися воинствы, чтущия память твою покрывающи.

(:. В тойже день преставление святаго и блаженнаго Иоанна, Христа ради юродиваго, устюжскаго чудотворца: Совершается собор его на устюге.

Тропарь, глас 5: Наготою телесною и терпением обнажил еси вражия коварствия, обличая неподобное его деяние, зельне стражда солнечный вар, и нужныя великия студени мраза и огня не чул еси, божиею помощию покрываемь, иоанне премудре, моли о верою творящих память твою честно, и усердно притекающих к раце мощей твоих, избавитися от бед, и падения избежати.

Кондак, глас 8: Вышния красоты желая, нижния сладости телесное ядение тщательно оставил еси, нестяжанием суетнаго мира, возлюбил еси ангельское житие. преходя скончався иоанне блаженне: с нимиже моли Христа бога непрестанно о всех нас.

30. преподобнаго отца нашего исаакиа, обители далматския.

Аллилуиа, или тропарь. Стихиры, глас 1. Подобен: небесных чинов: На стиховне октоиха. Тропарь, глас 8: В тебе отче известно спасеся: октовриа в 1-й день. На Утрени, канон, глас 8. По 3-й песни, седален, глас 8. По 6-й песни,

Кондак, глас 8. Подобен: яко начатки: яко угодник Божий верный, по христове церкви ревностию разжегся, брозды уалентовы удержав, пророчески тому о затворении церкве, пагубную смерть, предрекл еси преподобне: темже присно моли о нас чтущих тя, исаакие преподобне.

31. святаго апостола ермиа: И святаго мученка ермеа: Аллилуиа, или тропарь. Стихиры, глас 1. Подобен: небесных чинов: На стиховне октоиха. Тропарь: мученк твой Господи: септемвриа во 2-й день. На Утрени, канон, глас 8. По 3-й песни, седален, глас 4. По 6-й песни,

Кондак, глас 6. Подобен: еже о нас: Иже по Христе усердно подвизався, в сединах доблих мужество стяжал еси мучениче ермие, беззаконных злоумышление поправ христовою силою, от чаровных напоений невредимь пребысть, зовый: Бог есть со мною, и никтоже на мя.

Типикон